Jurnalistul Radu Banciu a atacat-o iar pe Simona Halep, deși sportiva noastră a reușit o performanță remarcabilă. A câștigat turneul de la Roland Garros după ce a învins-o pe Sloane Stephens, scor 3-6, 6-4, 6-1. A fost pentru prima dată când numărul unu mondial a câștigat un turneu de grand slam.

Totuși, Banciu nu a fost deloc impresionat și a vorbit în termeni duri despre Simona, așa cum a făcut și-n trecut. „Această victorie nu va schimba cu nimic viața românilor în continuare. Noi nu am contribuit cu nimic la așa ceva, iar analizat din punctul de vedere al jocului, al performanței, nu e mare lucru.

Simona Halep nu este un fenomen al tenisului. A câștigat turneul ăsta, îl merită, e a treia finală. A pierdut anul trecut finala, ar fi pierdut-o și pe asta, încă mai rușinos decât a pierdut-o anul trecut cu Jelena Ostapenko, dacă întâlnea o jucătoare care să știe tenis. Asta e o oarecare. Ea n-a jucat aproape nimic în finală”, a spus Radu Banciu, la B1.